b'\n_START_ARTICLE_\nDoggerland\n_START_PARAGRAPH_\nDoggerland je bilo kopno obmo\xc4\x8dje, zdaj le\xc5\xbee\xc4\x8de pod ju\xc5\xbenim Severnim morjem, ki je povezovalo Veliko Britanijo s celinsko Evropo med zadnjo ledeno dobo in po njej. Okoli 6.500 do 6.200 let pr. n. \xc5\xa1t. ga je polagoma preplavilo morje. Geolo\xc5\xa1ke raziskave so pokazale, da se je raztezalo od vzhodne obale Velike Britanije do Nizozemske in zahodne obale Nem\xc4\x8dije ter polotoka Jutlandije. To je bil v mezolitiku verjetno bogat in od \xc4\x8dloveka poseljen habitat, \xc4\x8deprav se je zaradi nara\xc5\xa1\xc4\x8dajo\xc4\x8de gladine morja postopno skr\xc4\x8dil na nizkole\xc5\xbee\xc4\x8de otoke, preden je bil, morda s cunamijem, ki ga je povzro\xc4\x8dil plaz Storegga, dokon\xc4\x8dno potopljen._NEWLINE_Arheolo\xc5\xa1ki potencial obmo\xc4\x8dja so prvi\xc4\x8d prepoznali v zgodnjem 20. stoletju, zanimanje pa je mo\xc4\x8dno poraslo leta 1931, ko je vla\xc4\x8dilec, ki je plul na tem obmo\xc4\x8dju, izvlekel ro\xc5\xbeeno konico z zazobkom iz \xc4\x8dasa, ko je bila tu tundra. Ladje so pozneje izvlekle ostanke mamutov, levov in drugih kopenskih \xc5\xbeivali ter nekaj prazgodovinskih orodij in oro\xc5\xbeij.'